Chamonix
Store norske leksikon,Geografi,Verdens geografi,Europa,Frankrikes geografi
Chamonix er en by i Frankrike, i regionen Auvergne-Rhône-Alpes, i departementet Haute-Savoie, like ved grensen til Italia og Sveits. Byen har 8 997 innbyggere (2014).
Chamonix ligger ved foten av det 4809 meter høye Mont Blanc, som er Alpenes høyeste fjell. Den 3842 meter høye fjelltoppen Aiguille du Midi ligger like sør for byen, og er tilgjengelig fra Chamonix med en svevebane (taubane). Sentrum av byen befinner seg 1035 meter over havet. Byen er et av Frankrikes største og mest populære vintersportssteder. Det er veiforbindelse med Italia gjennom Mont Blanc-tunnelen. De første olympiske vinterleker fant sted i Chamonix i 1924.